b'\n_START_ARTICLE_\nOcna Dejului, Cluj\n_START_SECTION_\nIstoric\n_START_PARAGRAPH_\nA\xc8\x99ezarea fortificat\xc4\x83 preistoric\xc4\x83 din punctul \xe2\x80\x9eHuhui\xe2\x80\x9d este \xc3\xaenscris\xc4\x83 pe lista monumentelor istorice din jude\xc8\x9bul Cluj, elaborat\xc4\x83 de Ministerul Culturii \xc8\x99i Patrimoniului Na\xc8\x9bional din Rom\xc3\xa2nia \xc3\xaen anul 2010.\n_START_SECTION_\nResurse naturale\n_START_PARAGRAPH_\nZ\xc4\x83c\xc4\x83m\xc3\xa2ntul de sare gem\xc4\x83, exploatat din timpuri imemoriale, apare ca extremitate a tortonianului salifer din partea de nord-vest a Transilvaniei, sub forma unui orizont nediapirizat, situat aproape de suprafa\xc8\x9b\xc4\x83, cu grosimi ce variaz\xc4\x83 \xc3\xaentre 10 \xc8\x99i 160 m. Conturarea masivului de sare s-a f\xc4\x83cut \xc3\xaen limitele zonei exploatate prin lucr\xc4\x83ri subterane sau cercetate prin lucr\xc4\x83ri de explorare de suprafa\xc8\x9b\xc4\x83 (cca 4 km pe direc\xc8\x9bie nord-sud \xc8\x99i cca 2 km pe direc\xc8\x9bie est-vest). Orizontul s\xc4\x83rii acoper\xc4\x83 \xc3\xaens\xc4\x83, foarte probabil (f\xc4\x83r\xc4\x83 discontinuit\xc4\x83\xc8\x9bi), \xc3\xaentreaga platform\xc4\x83 pu\xc8\x9bin tectonizat\xc4\x83 dintre Beclean-Dej-Gherla._NEWLINE_Pe teritoriul acestei localit\xc4\x83\xc8\x9bi se g\xc4\x83sesc izvoare s\xc4\x83rate, saramura fiind \xc3\xaentrebuin\xc8\x9bat\xc4\x83 din vechi timpuri de c\xc4\x83tre localnici.\n_START_SECTION_\nLacuri antroposaline\n_START_PARAGRAPH_\nLacuri antroposaline s-au format pe locul unor foste exploat\xc4\x83ri de sare surpate._NEWLINE_a) sectorul nordic: Lacul Toroc-Cabdic \xc8\x99i fostul Lac nr.1._NEWLINE_b) sectorul sudic: Lacul Iosif, Lacul \xc8\x98tefan, Lacul Mina Mare.\n_START_SECTION_\nTehnica de deschidere a ocnelor conice de sare din Ardeal\n_START_PARAGRAPH_\n\xc3\x8enainte de deschiderea unei noi ocne de sare \xc3\xaen Ardeal \xc8\x99i Maramure\xc8\x99, se f\xc4\x83ceau deobicei foraje de explorare. Dac\xc4\x83 p\xc3\xa2n\xc4\x83 la ad\xc3\xa2ncimea de 36 m (18 Klafter = 18 st\xc3\xa2njeni) nu se intercepta sarea, se renun\xc8\x9ba la proiect, din cauza ad\xc3\xa2ncimii prea mari a pu\xc8\x9burilor. Ideal era ca solul s\xc4\x83 aib\xc4\x83 o grosime de max. 10-12 m (5-6 st\xc3\xa2njeni). La un rezultat pozitiv al primului foraj, se executa un al doilea, la o distan\xc8\x9b\xc4\x83 de 6 m (3 st\xc3\xa2njeni) de primul, pentru stabilirea exact\xc4\x83 a grosimii stratului acoperitor deasupra celui de al doilea pu\xc8\x9b. Al doilea pu\xc8\x9b se amplasa preferen\xc8\x9bial la aceea\xc8\x99i cot\xc4\x83 cu primul sau cu max. 4-6 m (2-3 st\xc3\xa2njeni) diferen\xc8\x9b\xc4\x83 de nivel fa\xc8\x9b\xc4\x83 de primul pu\xc8\x9b. Un pu\xc8\x9b era rezervat pentru intrarea \xc8\x99i ie\xc8\x99irea minierilor din ocne (cu ajutorul unor fr\xc3\xa2nghii de c\xc3\xa2nep\xc4\x83), iar cel\xc4\x83lalt pu\xc8\x9b pentru extragerea s\xc4\x83rii din subteran. Pu\xc8\x9burile se s\xc4\x83pau cu profil patratic, fiecare latur\xc4\x83 av\xc3\xa2nd 2,8 m (9 pa\xc8\x99i; 1 pas = 0,3 m) p\xc3\xa2n\xc4\x83 la o ad\xc3\xa2ncime de 4 m (2 st\xc3\xa2njeni) sub contactul steril-sare, dup\xc4\x83 care se l\xc4\x83rgea treptat pe urm\xc4\x83torii 4 m (2 st\xc3\xa2njeni), cu profil tot patratic. Aici se f\xc4\x83cea a\xc8\x99a-numitul \xe2\x80\x9cfundament\xe2\x80\x9d, din b\xc3\xa2rne de lemn incastrate \xc3\xaen sare, pe care se sprijinea \xc3\xaentregul pu\xc8\x9b. Apoi se arma pu\xc8\x9bul, de jos \xc3\xaen sus, la \xc3\xaenceput cu un amestec de argil\xc4\x83, pleav\xc4\x83 \xc8\x99i l\xc3\xa2n\xc4\x83 de oaie (pentru impermeabilizarea pere\xc8\x9bilor), dup\xc4\x83 care cu b\xc3\xa2rne (grinzi) de lemn. Grosimea arm\xc4\x83turilor era de 0,3 m (1 pas), astfel ca profilul efectiv al pu\xc8\x9bului se reducea \xc3\xaen final de la 2,8 x 2,8 m la 2,5 x 2,5 m. De la nivelul steril-sare \xc3\xaen jos pere\xc8\x9bii se c\xc4\x83ptu\xc8\x99eau cu piele de bivol, care \xc3\xaempiedeca contactul direct al apei cu pere\xc8\x9bii de sare. Apa care picura totu\xc8\x99i \xc3\xaen min\xc4\x83 era captat\xc4\x83 \xc8\x99i scoas\xc4\x83 la suprafa\xc8\x9b\xc4\x83. De la nivelul \xe2\x80\x9cfundamentului\xe2\x80\x9d \xc3\xaen jos se s\xc4\x83pa cu profil tot mai l\xc4\x83rgit, conic, a\xc8\x99a c\xc4\x83 dup\xc4\x83 al\xc8\x9bi cca 8 m (4 st\xc3\xa2njeni) cele 2 pu\xc8\x9buri al\xc4\x83turate se uneau. De aici, mina lua o form\xc4\x83 conic\xc4\x83-ogival\xc4\x83 cu sec\xc8\x9biunea pe c\xc3\xa2t posibil circular\xc4\x83 (care nu se realiza practic dec\xc3\xa2t rar). Mina se declara gata pentru exploatare numai dup\xc4\x83 ce un agent al administra\xc8\x9biei salinei, st\xc3\xa2nd pe un bulg\xc4\x83re de sare \xc3\xaen mijlocul ocnei, nu mai putea atinge tavanul ocnei cu ciocanul. Din acest moment, salariul t\xc4\x83ietorilor de sare sc\xc4\x83dea de la 4,5 crei\xc8\x9bari (4,5 Kreuzer) pentru fiecare bloc de sare, la obi\xc8\x99nuitul tarif de 1,5 crei\xc8\x9bari. Ocna era dat\xc4\x83 atunci oficial \xc3\xaen func\xc8\x9biune, primind totodat\xc4\x83 un nume. Costurile de deschidere ale unei ocne de sare se ridicau deobicei la peste 5.000 florini (guldeni) de argint.'